(ສພຊ) ເພື່ອເປັນການຜັນຂະຫຍາຍເນື້ອນໃນມະຕິກອງປະຊຸມຄົບຄະນະບໍລິຫານງານສູນກາງພັກຄັ້ງທີ 7 ສະໄໝທີ X ໃຫ້ມີຄວາມໝາຍຄວາມສຳຄັນ ແລະ ມີເນື້ອໃນເລິກເຊິ່ງ ໄດ້ຮັບການເຜີຍແຜ່ຢ່າງກວ້າງຂວາງທົ່ວເຖິງທຸກເປົ້າໝາຍ; ໃນວັນທີ 7 ມັງກອນຜ່ານມາ ທີ່ຫ້ອງປະຊຸມຄະນະເລຂາທິການສະພາແຫ່ງຊາດ (ຫລັກ 6) ນະຄອນຫລວງວຽງຈັນ ໄດ້ມີກອງປະຊຸມເຊື່ອມຊຶມມະຕິກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 7 ສະໄໝທີ X. ໂດຍການເປັນປະທານຂອງສະຫາຍ ພທ. ແສງນວນ ໄຊຍະລາດ ເລຂາທິການສູນກາງພັກ, ເລຂາຄະນະບໍລິຫານງານພັກສະພາ ແຫ່ງຊາດ, ຮອງ ປະທານສະພາແຫ່ງຊາດ; ເຂົ້າຮ່ວມມີສະຫາຍຮອງປະທານສະພາແຫ່ງຊາດ, ປະທານກໍາມາທິການ, ບັນດາຄະນະກົມ, ຄະນະສູນ, ສະມາຊິກພັກສົມບູນ ແລະ ສຳຮອງ ຕະຫລອດຮອດພະ ນັກງານ-ລັດຖະກອນທັງຫມົດພາຍໃນສະພາແຫ່ງຊາດ.
ໃນກອງປະຊຸມຄັ້ງນີ້, ສະຫາຍ ພົທ. ແສງນວນ ໄຊຍະລາດ ໄດ້ກ່າວວ່າ: ຈຸດປະສົງຂອງການເຜີຍແຜ່ກອງປະຊຸມຄັ້ງນີ້ ກໍເພື່ອເຮັດໃຫ້ສະມາຊິກພັກ-ພະນັກງານ, ລັດຖະກອນຂອງສະພາແຫ່ງຊາດ ໄດ້ຮັບຮູ້ ແລະ ເຂົ້າໃຈແຈ້ງກ່ຽວກັບສະພາບຄວາມຫຍຸ້ງຍາກທາງດ້ານເສດຖະກິດ-ການເງິນ ຂອງປະ ເທດເຮົາທີ່ຜ່ານມາ ແລະ ຜົນສະທ້ອນໃນສະເພາະໜ້າ ແລະ ຍາວນານ, ກໍາແໜ້ນ, ເຊື່ອມຊຶມ ແລະ ເປັນເອກະພາບຢ່າງສູງກັບທັດສະນະທິດທາງ, ວິທີການ ແລະ ມາດຕະການທີ່ສູນກາງພັກວາງອອກ, ສ້າງຄວາມຕັດສິນໃຈເດັດດ່ຽວແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນໃນຕໍ່ໜ້າ; ທັງ ເປັນການຄົ້ນຄວ້າບັນດາມາດຕະການແທດເໝາະກັບຕົວຈິງ ແລະ ມີປະສິດທິຜົນສູງ ໃນການແກ້ໄຂ ສະພາບດັ່ງກ່າວ, ສ້າງຂະບວນການຈັດຕັ້ງປະຕິບັດຢ່າງແຂງແຮງ, ທົ່ວເຖິງກໍໃຫ້ເກີດມີການຫັນປ່ຽນ ຕົວຈິງທີ່ມີລັກສະນະບຸກທະລຸໃນທຸກຂົງເຂດວຽກງານ ເພື່ອຍູ້ແຮງການພັດທະນາໃນດ້ານຕ່າງໆ ໃຫ້ ບັນລຸຄາດໝາຍທີ່ກອງປະຊຸມໃຫຍ່ ຄັ້ງທີ່ X ຂອງພັກວາງອອກ; ຍັງເປັນການແກ້ໄຂບັນຫາຄວາມ ຫຍຸ້ງຍາກທາງດ້ານເສດຖະກິດທີ່ຕິດພັນກັບການປັບປຸງຮາກຖານພັກ ໃຫ້ປອດໃສ, ເຂັ້ມແຂງ ແລະ ໜັກແໜ້ນ ກະກຽມເງື່ອນໄຂດ້ານຕ່າງໆ ເພື່ອດໍາເນີນກອງປະຊຸມໃຫຍ່ 3 ຂັ້ນຂອງພັກ.
ໃນກອງປະຊຸມ, ຜູ້ເຂົ້າຮ່ວມໄດ້ຮັບຟັງ 2 ມະຕິກອງປະຊຸມຄົບຄະນະບໍລິຫານງານສູນກາງພັກຄັ້ງທີ 7 ສະໄໝທີ X ຄື: ມະຕິວ່າດ້ວຍການເພີ່ມທະວີການນຳພາແກ້ໄຂຄວາມທຸກຍາກດ້ານເສດຖະກິດ-ການເງິນ ແລະ ສ້າງຄວາມເຂັ້ມແຂງຂອງການຄຸ້ມຄອງມະຫາພາກ ສະເໜີໂດຍ ສະຫາຍ ວິໄລວົງ ບຸດດາຄໍາ ກໍາມະການສູນກາງພັກ, ປະທານກໍາມາທິການ ເສດຖະກິດ ແຜນການ ແລະ ການລົງທຶນ ສະພາແຫ່ງຊາດ ແລະ ມະຕິວ່າດ້ວຍການປັບປຸງຮາກຖານການເມືອງຂອງປະບອບປະຊາທິປະໄຕປະຊາຊົນໃຫ້ເຂັ້ມແຂງ ແລະ ໜັກແໜ້ນ ສະເໜີໂດຍ ສະຫາຍ ນາງ ສີໃສ ລືເດດມູນສອນ ກໍາມະການສູນກາງພັກ, ຮອງເລຂາຄະນະບໍລິຫານງານພັກ ສະພາແຫ່ງຊາດ ຮອງປະທານສະພາແຫ່ງຊາດ; ຫລັງຈາກນັ້ນ, ບັນດາຜູ້ເຂົ້າຮ່ວມກອງປະຊຸມ ໄດ້ພ້ອມກັນປະກອບຄຳຄິດຄຳເຫັນຢ່າງກົງໄປກົງມາ, ພາວະວິໄສ ແລະ ຕົວຈິງຕໍ່ບັນດາມະຕິດັ່ງກ່າວ ຕາມການເຈາະຈີ້ ແລະ ທິດຊີ້ນໍາຂອງປະທານກອງປະຊຸມ.
(ທຸງໄຊ ວິໄລພອນ)